Кюстендил Наблюдател - Отборът на Украйна спечели Купа „Независимост”
Отборът на Украйна спечели Купа „Независимост”
Състезателите от Украйна спечелиха Купа „Независимост”, втори е клуб „Термаикос” /Солун/ и трети – „Палмос” /Кавала, Гърция/.
Над 150 състезатели от 5 държави участваха в Третото издание на Международния турнир за Купа „Независимост” в Кюстендил в тази събота и неделя. Турнирът се явява една от последните проверки преди Световното първенство за всички възрасти в Санкт Петербург, Русия през ноември.
Кметът Петър Паунов пожела успех на малките спортни надежди в присъствието на Мая Лехчанска – координатор на Министерството на младежта и спорта, общинския съветник Стоил Стоилов и шефът на „Спортни имоти” Васил Гиков.
„Пристигнаха батутисти от 3 клуба от Италия, 2 от Гърция, младежкия национален отбор на Грузия, 22 батутисти от Украйна и 10 клуба от България. Получи се прекрасно състезание, с високо качество”, каза Иво Кръстев, председател на основния организатор СК по скокове на батут „Евротрамп” /Кюстендил/.
Той благодари за съдействието и подкрепата от Община Кюстендил, Министерството на младежта и спорта и Българската федерация по скокове на батут. „Освен, че хотелската база в града се напълни, направихме и реклама на Кюстендил. За участниците в състезанието организирахме обиколка за запознаване с историята на града, защото има с какво да се похвалим. За организацията ни помагаха и младежи - доброволци, благодаря им”, каза още Иво Кръстев.
Домакините от клуб „Евротрамп” с треньори Асен Стоицов и Ангелина Богословова бяха представени от 10 състезатели.